P6_TA(2007)0182

Защита на околната среда от радиация след катастрофата на военен самолет в Гренландия

Резолюция на Европейския парламент от 10 май 2007 г. относно последствията за общественото здраве от катастрофата в Туле през 1968 г. (петиция 720/2002) (2006/2012(INI))

Европейският парламент,

- като взе предвид Петиция 720/2002,

- като взе предвид член 21 от Договора за ЕО, който дава право на всеки гражданин на Съюза да отправя петиции до Европейския парламент, в съответствие с член 194,

- като взе предвид член 107в от Договора за ЕВРАТОМ и член 194 от Договора за ЕО, които дават право на всеки гражданин на Съюза и всяко физическо или юридическо лице с местожителство или седалище на територията на държава-членка да отправя, индивидуално или съвместно с други граждани или лица, петиция до Европейския парламент по въпрос, който попада в областите на дейност на Общността и който го засяга пряко,

- като взе предвид Директива 96/29/Евратом на Съвета от 13 май 1996 г. относно постановяване на основните норми на безопасност за защита на здравето на работниците и населението срещу опасностите, произтичащи от йонизиращото лъчение [1],

- като взе предвид решенията на Съда на Европейските общности от 12 април 2005 г. и от 9 март 2006 г. по Дело C-61/03 Комисията с/у Обединеното кралство и Дело C-65/04 Комисията с/у Обединеното кралство,

- като взе предвид член 192, параграф 1 от своя правилник,

- като взе предвид доклада на Комисията по петиции (A6-0156/2007),

А. като има предвид съществените въпроси и сериозните проблеми, повдигнати от вносителите на петицията и жизненоважното значение на защитата на общественото здраве и околната среда от опасностите, свързани с използването на атомна енергия, както бе признато от Съда;

Б. като има предвид, че петицията разкрива, че вследствие на катастрофата през 1968 г. в Туле, Гренландия, на американския стратегически бомбардировач Б-52, пренасящ ядрено оръжие, са били облъчени работници и граждани с изключително опасен, предназначен за военни цели плутоний;

В. като има предвид, че поради липса на медицински контрол много от оцелелите след катастрофата в Туле са починали от свързани с облъчването болести, а оцелелите, които все още са живи, рискуват да се разболеят от подобни смъртоносни заболявания;

Г. като има предвид, че контролът на здравето на оцелелите в Туле би улеснил ранното откриване на лъчевата болест и нейното лечение;

Д. като има предвид, че правителството на Дания обяви намерението си да насърчава максимална откритост относно операцията "по почистване" след катастрофата в Туле;

Е. като има предвид, че член 2, буква б) от Договора за създаване на Европейската общност за атомна енергия (Евратом) гласи, че Общността следва "да установява единни стандарти за сигурност с цел опазване здравето на работниците и на населението и да осигурява тяхното прилагане";

Ж. като има предвид, че според Съда главата за здравеопазване и безопасност от Договора за Евратом установява "единна система, предоставяща на Комисията широк обхват от пълномощия с цел да се осигури защитата на населението и околната среда срещу опасността от ядрено заразяване" [2] и като има предвид, че Съдът даде също така широко тълкувание на тези разпоредби с оглед "да се осигури постоянна и ефективна защита на здравето на населението срещу опасностите от йонизиращи лъчения, независимо от техния източник" [3];

З. като има предвид, че Комисията и Кралство Дания последователно отказват да признаят приложимостта на Договора за Евратоми приетото вторично законодателство по отношение на последствията от катастрофата в Туле;

1. Отбелязва, че съгласно трайната практика на Съда новите правила на общностното право са по принцип приложими към бъдещи последици от ситуации, възникнали преди влизането в сила на новото правило;

2. Заключава, че Договорът за Евратом е пряко приложими обвързващ за Кралство Дания от датата на присъединяване, в резултат на което Договорът е приложим към бъдещите последици от ситуации, възникнали преди присъединяването на Кралство Дания към Общностите;

3. Отбелязва, че Договорът за Евратом беше приложим за Гренландия в продължение на 12 години, считано от присъединяването на Дания през 1973 г. до влизането в сила на 1 януари 1985 г. на Договора за изменение на договорите за създаване на Европейските общности по отношение на Гренландия; счита, обаче, че тъй като този договор няма обратна сила, Кралство Дания продължава да бъде обвързано с всички съществуващи правни задължения по отношение на събития, възникнали на територията на Гренландия преди 1 януари 1985 г., както и че последствията за човешкото здраве по отношение на катастрофата от 1968 г. не са ограничени до територията на Гренландия, тъй като е очевидно, че много от работниците, включително европейски граждани, са се преместили впоследствие на територията на континентална Дания;

4. Отбелязва, че според по-новата съдебната практика Договорът за Евратом "не е приложим по отношение на използване на атомна енергия за военни цели" [4]; независимо от това счита, че Съдът ясно обвързва своето стеснително тълкуване на обхвата на Договора за Евратом с необходимостта от защита на основните интереси на националната отбрана на държавите-членки;

5. Настоява, че позоваването на гореспоменатото стесняване на обхвата на Договора за Евратом не трябва да бъде използвано за избягване на прилагането на законодателството в областта на защитата на здравето и безопасността в ситуации, за които предполагаемите военни цели засягат трета страна, при които използването на атомна енергия е в нарушение на международно споразумение и при които единствената потенциално съществуваща връзка с интересите на отбраната на държавата-членка е, че изпускането на радиоактивен материал е станало на нейна територия;

6. Отбелязва, че член 2, параграф 3 от Директива 96/29/Евратом е приложим в случаи на продължително облъчване в резултат на вторично въздействие от радиационна авария;

7. Призовава Кралство Дания, в тясно сътрудничество с властите на Гренландия и в съответствие с член 38 от директивата, да вземе мерки "за започване на наблюдение и намеса" във връзка с продължаващите вторични въздействия от катастрофата в Туле и във връзка с член 53 от тази директива да вземе "мерки за извършване на мониторинг на облъчването", както и да приложи "необходимата намеса, като се отчитат действителните характеристики на ситуацията";

8. Като счита, че основните права съставляват неразделна част от общите принципи на общностното право и като взема предвид позитивните задължения, установени от членове 2 и 8 от Европейската конвенция за защита на правата на човека и основните свободи, призовава държавите-членки, ангажирани в опасни дейности, които могат да имат скрити вредоносни последици за здравето на хората, участващи в тези дейности, да осигурят установяването на ефективна и достъпна процедура, която да даде възможност на тези лица да се стремят към получаване на всяка релевантна и подходяща информация;

9. Призовава държавите-членки своевременно да въведат и прилагат Директива 96/29/Евратом и настоятелно призовава Комисията строго да следи за всеки пропуск при изпълнение на техните задължения в тази насока;

10. Изразява съмнение, че Кралство Дания е изпълнило изцяло задълженията си по Директива 96/29/Евратом във връзка с катастрофата в Туле и нейните продължаващи последствия;

11. Изразява голямата си загриженост относно съществуващата понастоящем празнота в уредбата на защитата на общественото здраве по отношение на използването на атомна енергия за военни цели;

12. Призовава Комисията да запълни тази празнота, като излезе с предложение, насочено към жизненоважните последици на използването на атомна енергия за военни цели върху общественото здраве и околната среда;

13. Счита, че в основните разпоредби на Договора за Евратом не са внасяни съществени изменения от влизането му в сила и е необходимо той да бъде актуализиран;

14. Възлага на своя председател да предаде настоящата резолюция на Съвета и Комисията, както и на правителството и парламента на Кралство Дания.

[1] ОВ L 159, 29.6.1996 г., стр. 1.

[2] Дело 187/87 Saarland [1988] ССП 5013, параграф 11.

[3] Дело 70/88 Парламентът с/у Съвета [1991] ССП I-4529, параграф 14.

[4] Дело 61/03 Комисията с/у Обединеното кралство[2005 г.] ССП I-2477, "Реактор Jason", параграф 44.

--------------------------------------------------